২০২৫-এ নেপালের রাজতন্ত্রপন্থী আন্দোলন

**২০২৫ সালের নেপালের রাজতন্ত্রপন্থী আন্দোলন** ছিল টিংকুনে ও আশপাশের এলাকায় অনুষ্ঠিত একাধিক বিক্ষোভ, যা পুরাতন নেপাল রাজ্য পুনঃপ্রতিষ্ঠার দাবিতে সংঘটিত হয়েছিল। ২০২৫ সালের ৯ মার্চ হাজার হাজার মানুষ কাঠমান্ডুতে রাজতন্ত্র পুনঃপ্রতিষ্ঠা এবং প্রাক্তন রাজা জ্ঞানেন্দ্র বীর বিক্রম শাহকে রাষ্ট্রপ্রধান করার পক্ষে সমাবেশ করে।

## পটভূমি

২০২৫ সালের ১৯ ফেব্রুয়ারি, ১৯৫১ সালের বিপ্লব স্মরণে উদ্‌যাপিত এক সরকারি ছুটির দিনে, প্রাক্তন রাজা জ্ঞানেন্দ্র শাহ এক ভিডিও বার্তায় দেশের শাসনক্ষম কমিউনিস্ট সরকারের বিরুদ্ধে সাধারণ মানুষের ক্ষোভের কথা তুলে ধরেন। তিনি বলেন, “মানুষ অব্যাহত অস্থিরতা ও দুর্নীতিতে ক্লান্ত হয়ে পড়েছে” এবং নাগরিকদের আহ্বান জানান, “দেশের সমৃদ্ধি ও অগ্রগতির জন্য আমাদের সমর্থন করুন।” যদিও তিনি সরাসরি রাজতন্ত্র পুনঃপ্রতিষ্ঠার কথা বলেননি, তবুও তার ঐক্য ও আত্মত্যাগের ওপর জোর দেওয়াকে অনেকেই একটি সম্ভাব্য রাজতান্ত্রিক পুনরুত্থানের ইঙ্গিত হিসেবে দেখেছেন। এই বক্তব্যের পর থেকেই রাজতন্ত্রপন্থী প্রতিবাদ ও কর্মসূচির সংখ্যা বৃদ্ধি পেতে থাকে।

নেপালের কিছু জনগণ বর্তমান ফেডারেল প্রজাতন্ত্র সরকারে হতাশ হন। রাজতন্ত্র বিলুপ্ত হওয়ার পর গত ১৭ বছরে দেশটিতে ১৩টি সরকার গঠিত হয়েছে। এখনও পর্যন্ত দেশটি রাজনৈতিক অস্থিরতা, দুর্নীতি ও দুর্বল অর্থনীতির চ্যালেঞ্জ মোকাবিলা করে চলেছে।

সাম্প্রতিক বছরগুলোতে রাজতন্ত্রপন্থী মতাদর্শের জনপ্রিয়তা ধীরে ধীরে বৃদ্ধি পেয়েছে। ২০২৪ সালে হিমালমিডিয়া পরিচালিত একটি জাতীয় জরিপে দেখা যায়, প্রায় অর্ধেক জনগণ “দেশের ধর্মনিরপেক্ষ মর্যাদা বাতিল করে হিন্দু রাষ্ট্র পুনঃপ্রতিষ্ঠার” পক্ষে মত দেয়।

## বিবরণ
২০২৫ সালের ৯ মার্চ, হাজার হাজার সমর্থক প্রাক্তন রাজা জ্ঞানেন্দ্র শাহকে ত্রিভুবন আন্তর্জাতিক বিমানবন্দরে স্বাগত জানান, যখন তিনি কাঠমান্ডুতে পৌঁছান। রাজতন্ত্রপন্থী দল রাষ্ট্রীয় প্রজাতন্ত্র পার্টি-র এক মুখপাত্র বলেন, “এই জমায়েত প্রমাণ করে, মানুষ বর্তমান সরকারে কতটা হতাশ এবং তারা এই ব্যবস্থার বিকল্প খুঁজছে।” প্রাক্তন রাজার আগমন ঘটে কঠোর নিরাপত্তা ব্যবস্থার মধ্যে।

প্রাক্তন রাজা জ্ঞানেন্দ্র শাহ-এর আগমনের পর, হাজার হাজার সমর্থক রাজধানী কাঠমান্ডুর সড়কে নেমে আসেন তাকে তার বাসভবন পর্যন্ত এগিয়ে দিতে। কিছু সূত্র বলছে উপস্থিতির সংখ্যা কয়েক হাজার থেকে ১০,০০০-এরও বেশি ছিল, তবে রাজতন্ত্রপন্থীরা দাবি করেছে, তাদের সংখ্যা প্রায় চার লক্ষ (৪,০০,০০০)। এই র‍্যালিতে আইন-শৃঙ্খলা বজায় রাখতে কমপক্ষে ১,০০০ পুলিশ সদস্য ও ৪০০ ট্রাফিক পুলিশ মোতায়েন ছিল। র‍্যালিতে কোনো ধরনের সহিংসতার খবর পাওয়া যায়নি।

র‍্যালির সময় বিক্ষোভকারীদের হাতে নেপালের জাতীয় পতাকা দেখা যায় এবং কেউ কেউ ভারতের উত্তর প্রদেশ রাজ্যের মুখ্যমন্ত্রী যোগী আদিত্যনাথ-এর পোস্টারও বহন করছিলেন। র‍্যালিতে যোগীর ছবি দেখানো নিয়ে বিতর্ক সৃষ্টি হয়।

রাজতন্ত্রপন্থী কিছু হ্যাকার গোষ্ঠী আন্দোলনের সমর্থনে একাধিক সরকারি ওয়েবসাইটে সাইবার আক্রমণ চালায়। হ্যাকটিভিস্ট নেপাল (Hacktivist Nepal) নামের একটি গোষ্ঠী নেপালের জরিপ বিভাগ (dos.gov.np) ও শুল্ক বিভাগ (customs.gov.np)-এর ওয়েবসাইট হ্যাক করে সেগুলোর মুখপাতায় প্রাক্তন রাজা বীরেন্দ্র শাহ-এর ছবি, “রাজা আউ, দেশ বাঁচাও” (রাজাকে ফেরাও, দেশ বাঁচাও) বার্তা এবং শ্রিমান গম্ভীর জাতীয় সঙ্গীতের অডিও আপলোড করে। সুনসারি জেলার জেলা বন অফিস (dfosunsari.koshi.gov.np)-এর ওয়েবসাইটও হ্যাক করা হয়।থাম্ব|রাজতন্ত্রপন্থীদের প্রেস মিট
## প্রভাব
রাজধানীতে রাজতন্ত্রপন্থীদের তৎপরতা বৃদ্ধির প্রেক্ষিতে সিপিএন (মাওবাদী কেন্দ্র) দল তাদের তেরাই-মধেশ অঞ্চলে চলমান মাসব্যাপী প্রচারাভিযান স্থগিত করে। বর্তমান প্রধানমন্ত্রী কে পি শর্মা অলি এবং শীর্ষ রাজনৈতিক নেতা শের বাহাদুর দেউবা রাজতন্ত্রপন্থী আন্দোলনের তীব্র সমালোচনা করেন। তারা প্রাক্তন রাজা জ্ঞানেন্দ্র শাহকে নির্বাচনে অংশ নিয়ে গণতান্ত্রিক ব্যবস্থায় নিজের জনপ্রিয়তা প্রমাণ করার আহ্বান জানান।

রাজধানীতে রাজতন্ত্রপন্থীদের বিক্ষোভের পর, কাঠমান্ডু জেলা প্রশাসন কার্যালয় সরকারী গুরুত্বপূর্ণ এলাকাগুলোতে দুই মাসের জন্য ১৪৪ ধারা জারি করে। নির্দেশনায় পাঁচ জনের বেশি জনসমাগম, অনশন, বিক্ষোভ, প্রতিবাদ ও মিছিল নিষিদ্ধ করা হয়।

২০২৫ সালের ১১ মার্চ প্রতিনিধি সভায় রাজধানীর রাজতন্ত্রপন্থী আন্দোলন নিয়ে আলোচনা হয়। প্রধান বিরোধীদল সিপিএন (মাওবাদী কেন্দ্র)-এর সভাপতি পুষ্পকমল দাহাল বলেন ও সতর্ক করেন, “রাজতন্ত্রপন্থী শক্তিগুলিকে গণতান্ত্রিক ব্যবস্থার মধ্যে অবস্থান তৈরির চেষ্টা করতে হবে, না হলে তাদের জবাবে কঠোর বিপ্লব আসবে।”

## যৌথ জনআন্দোলন কমিটির গঠন
২০২৫ সালের ২৭ মার্চ রাজতন্ত্রপন্থীরা একটি সংগঠন গঠন করে যার নাম দেয় “যৌথ জনআন্দোলন কমিটি”। সংগঠনটি হিন্দু রাজতন্ত্র পুনঃপ্রতিষ্ঠার আন্দোলনকে কেন্দ্র করে ঐক্যবদ্ধ আন্দোলন গড়ে তোলার উদ্দেশ্যে প্রতিষ্ঠিত হয়। নবরাজ সুবেদি-কে এই কমিটির নেতা হিসেবে ঘোষণা করা হয়। সংগঠনটির প্রধান দাবি হলো, সরকার যেন ১৯৯১ সালের সংবিধানকে মেনে নেয় অথবা বর্তমান সংবিধানে সংশোধন করে বহুদলীয় সংসদীয় গণতন্ত্র ও সাংবিধানিক রাজতন্ত্রের ব্যবস্থা এবং নেপালকে একটি একক হিন্দু রাষ্ট্র হিসেবে স্বীকৃতি দেয়। কমিটি সরকারকে জানিয়ে দেয়, তাদের দাবিগুলো পূরণ করতে এক সপ্তাহ সময় রয়েছে।

## ২৮ মার্চ ২০২৫: কাঠমান্ডুতে বিক্ষোভ
২০২৫ সালের ২৮ মার্চ, যৌথ জনআন্দোলন কমিটি ও সোশ্যালিস্ট ফোরাম পৃথকভাবে জনসভা করে। যৌথ জনআন্দোলন কমিটি হিন্দু রাজতন্ত্র পুনঃপ্রতিষ্ঠার পক্ষে এবং সোশ্যালিস্ট ফোরাম বিদ্যমান ফেডারেল প্রজাতন্ত্র ব্যবস্থাকে রক্ষার পক্ষে বিক্ষোভ করে। সোশ্যালিস্ট ফোরাম ভৃকুতি মণ্ডপে এবং যৌথ জনআন্দোলন কমিটি টিংকুনে এলাকায় সমবেত হয়। সরকার ৫,০০০ এর বেশি নিরাপত্তাকর্মী মোতায়েন করে।টিংকুনে এলাকায় রাজতন্ত্রপন্থীদের র‍্যালি শুরু হয় রাত প্রায় ১:৩০ এর দিকে। তারা সংসদ ভবনের দিকে অগ্রসর হতে চায় যেখানে ১৪৪ ধারা জারি ছিল। পুলিশ নবরাজ সুবেদি ও অন্যান্য শীর্ষ নেতাদের মঞ্চে থাকা অবস্থায় টিয়ার গ্যাস নিক্ষেপ করে। সুবেদি আহত হন এবং তার সমর্থকরা তার কাছে ছুটে আসেন। এরপরই পুলিশের সঙ্গে সংঘর্ষে জড়িয়ে পড়ে রাজতন্ত্রপন্থীরা। পুলিশ টিয়ার গ্যাস, ফাঁকা গুলি ও জলকামান ব্যবহার করে বিক্ষোভকারীদের ছত্রভঙ্গ করতে চায়। বিক্ষোভকারীরা পুলিশকে লক্ষ্য করে ইট-পাটকেল নিক্ষেপ করে এবং বাড়ি-গাড়িতে আগুন ধরিয়ে দেয়। উভয় পক্ষেই আহত হয় বহু মানুষ। তারা স্লোগান তোলে-“রাজা আসুন, দেশ বাঁচান”, “দুর্নীতিগ্রস্ত সরকার নিপাত যাক”, “আমরা রাজতন্ত্র ফিরে চাই”। ঘটনার পর বিকেল ৪:২৫-এ উপত্যকায় কারফিউ জারি করা হয় যা পরদিন সকাল ৭টায় তুলে নেওয়া হয়। নেপালি সেনাবাহিনীকে কারফিউ প্রয়োগের জন্য মোতায়েন করা হয়। শতাধিক বিক্ষোভকারীকে গ্রেপ্তার করা হয়। রাজতন্ত্রপন্থী নেতা রবীন্দ্র মিশ্র, ধবল শমশের রানা, স্বাগত নেপাল, সন্তোষ তামাং এবং শেফার্ড লিম্বু-এই পাঁচজনকে পুলিশ গ্রেপ্তার করে। আহ্বায়ক নবরাজ সুবেদি গৃহবন্দি হন। আরেক নেতা দুর্গা প্রসাইকে ধরতে অভিযান শুরু করে পুলিশ।

পুলিশ ও বিক্ষোভকারীদের সহিংস সংঘর্ষে দুইজন নিহত হন ও ৪৫ জন আহত হন। নিহতদের মধ্যে একজন ছিলেন বিক্ষোভকারী, অপরজন ছিলেন *[[Avenues Television]]*-এর সাংবাদিক। বানেশ্বর এলাকায় সিপিএন-ইউনিফায়েড সোশ্যালিস্ট পার্টি-এর অফিসে হামলা হয়। কান্তিপুর টেলিভিশন ও অন্নপূর্ণ পোস্ট-এর অফিসেও ভাঙচুর চালানো হয়। ভাটভাটেনি সুপারমার্কেট-এও লুটপাট চালানো হয়।

রাজধানীতে সহিংসতা ছড়িয়ে পড়ার পর নেপালের প্রধানমন্ত্রী কেপি শর্মা ওলি জরুরি মন্ত্রিসভা বৈঠক ডাকেন।

অপরদিকে, সোশ্যালিস্ট ফোরাম পরিচালিত রাজতন্ত্রবিরোধী বিক্ষোভ শান্তিপূর্ণভাবে ভৃকুতি মণ্ডপ-এ শেষ হয়। এই বিক্ষোভও দুর্নীতির বিরুদ্ধে হলেও বিদ্যমান প্রজাতন্ত্র ব্যবস্থার পক্ষে ছিল। তারা স্লোগান দেয়-“গণতান্ত্রিক প্রজাতন্ত্র দীর্ঘজীবী হোক”, “দুর্নীতিবাজদের শাস্তি দাও”, “রাজতন্ত্র নিপাত যাক”।
### পরিণতি
বর্তমান ফেডারেল প্রজাতন্ত্র ব্যবস্থাকে সমর্থনকারী রাজনৈতিক দলগুলো উপত্যকার তিনকোণেতে রাজতন্ত্রপন্থী বিক্ষোভ চলাকালে সংঘটিত সহিংসতার জন্য সাবেক রাজা জ্ঞানেন্দ্র শাহকে দায়ী করেছে। এর পরিপ্রেক্ষিতে, নেপাল সরকার সাবেক রাজা জ্ঞানেন্দ্র শাহের নিরাপত্তায় নিয়োজিত নিরাপত্তারক্ষীদের সংখ্যা ২৫ জন থেকে কমিয়ে ১৬ জনে নামিয়ে আনে।

অন্যদিকে রাজতন্ত্রপন্থী সমর্থকরা দাবি করে, বিক্ষোভ চলাকালে সংঘটিত সহিংসতার জন্য বর্তমান নেপাল সরকারই দায়ী। তাদের মতে, সরকার ইচ্ছাকৃতভাবে রাজতন্ত্রপন্থী আন্দোলনকে কলুষিত করার চেষ্টা করেছে।

একইভাবে, কাঠমান্ডু মহানগর কর্তৃপক্ষ সহিংস বিক্ষোভ চলাকালে শহরের পরিবেশের ক্ষতি এবং সরকারি সম্পত্তি ধ্বংসের জন্য সাবেক রাজার ওপর ৭.৯৩ লাখ নেপালি রুপির জরিমানা আরোপ করেছে।

২০২৫ সালের ৩০ মার্চ প্রতিনিধি সভায় ক্ষমতাসীন জোটের সদস্যরা ২০২৫ সালের ২৮ মার্চ সংঘটিত সহিংসতায় সাবেক রাজা জ্ঞানেন্দ্র শাহকে গ্রেপ্তারের দাবি জানান, যা সভায় রাষ্ট্রীয় প্রজতন্ত্র পার্টি (আরপিপি)-র সদস্যরা বিরোধিতা করেন।

নেপালের প্রধানমন্ত্রী কেপি শর্মা ওলি সাবেক রাজা জ্ঞানেন্দ্র শাহকে সহিংস ঘটনার জন্য দায়ী করেন এবং তিনি প্রতিনিধি সভায় ২০২৫ সালের ৩১ মার্চ বলেন, এই সহিংসতাগুলো সন্ত্রাসী কর্মকাণ্ডের মতো ছিল।

তিনি আরও জানান, বিক্ষোভ চলাকালে সংঘটিত সহিংসতার জন্য সাবেক রাজার বিরুদ্ধে আইনি ব্যবস্থা নেওয়া হবে।

গণমাধ্যমের খবরে বলা হয়েছে, সরকার সাবেক রাজার পাসপোর্ট বাতিল করার প্রক্রিয়া শুরু করেছে। তিনকোণেতে সহিংস বিক্ষোভের ঘটনায় তার বিরুদ্ধে অভিযোগের ভিত্তিতে তার নেপালি পাসপোর্ট জব্দ করা হয়েছে।

গণমাধ্যম অনুযায়ী, আন্তর্জাতিক সংবাদমাধ্যমে সহিংস বিক্ষোভের খবর প্রচারিত হওয়ায় দেশটির পর্যটন খাতেও নেতিবাচক প্রভাব পড়েছে। পশ্চিমা পর্যটকরা 'অপেক্ষা ও পর্যবেক্ষণ' অবস্থানে রয়েছে।

ভারতের বিহার রাজ্য, যা নেপালের সীমান্তবর্তী অঞ্চল, সেখানে চলমান রাজতন্ত্রপন্থী আন্দোলনের কারণে নিরাপত্তা ব্যবস্থা জোরদার করা হয়েছে। কেন্দ্রীয় নিরাপত্তা বাহিনীর এক শীর্ষ কর্মকর্তা প্রভাত খবর-কে অনানুষ্ঠানিকভাবে বলেন, “আমরা নেপালের অভ্যন্তরীণ ঘটনাবলির ওপর নজর রাখছি। পরিস্থিতি বিবেচনায় সীমান্তে সতর্কতা বৃদ্ধি করা হয়েছে এবং চেকপয়েন্টে নিরাপত্তা জোরদার করা হয়েছে। সবাইকে সতর্ক থাকার নির্দেশ দেওয়া হয়েছে।”

## ৫ এপ্রিল ২০২৫ সালের বিক্ষোভ
২০২৫ সালের ৫ এপ্রিল রাষ্ট্রীয় প্রজতন্ত্র পার্টি (আরপিপি)-র সঙ্গে সম্পৃক্ত রাজতন্ত্রপন্থীরা আবারও কাঠমান্ডুর বিভিন্ন স্থানে বিক্ষোভ করে। সাবেক মন্ত্রী পশুপতি শমশের রানা এবং প্রকাশ চন্দ্র লোহানি এই বিক্ষোভের নেতৃত্ব দেন। এই বিক্ষোভের প্রধান উদ্দেশ্য ছিল গ্রেপ্তারকৃত রাজতন্ত্রপন্থী নেতাদের মুক্তির দাবি।

তারা আরও দাবি করেন, ২০২৫ সালের ২৮ মার্চ সহিংস বিক্ষোভের ঘটনার স্বাধীন তদন্ত করতে হবে এবং এই বিক্ষোভে আহত ব্যক্তিদের চিকিৎসা বিনামূল্যে প্রদান করতে হবে।

## ৮ এপ্রিল ২০২৫ সালের বিক্ষোভ
২০২৫ সালের ৮ এপ্রিল রাজধানীর উপত্যকায় আবারও রাজতন্ত্রপন্থীদের বিক্ষোভ অনুষ্ঠিত হয়। বিপুল সংখ্যক রাজতন্ত্রপন্থী আন্দোলনকারীরা বিক্ষোভ মিছিলে অংশগ্রহণ করেন এবং দেশের হিন্দু রাজতন্ত্র পুনঃপ্রতিষ্ঠার দাবি জানান। আইনশৃঙ্খলা রক্ষার স্বার্থে সরকার ২০০০-এর বেশি পুলিশ মোতায়েন করে।

এই বিক্ষোভ কাঠমান্ডুর সিফাল চৌর বা বালখু এলাকায় অনুষ্ঠিত হয় এবং এটি রাষ্ট্রীয় প্রজতন্ত্র পার্টি-র উদ্যোগে সংগঠিত হয়। বিক্ষোভের নেতৃত্বদানকারী বিশিষ্ট নেতারা হিন্দু রাজতন্ত্র পুনঃপ্রতিষ্ঠার পক্ষে এবং বর্তমান প্রজাতন্ত্র ব্যবস্থার দুর্নীতির বিরুদ্ধে বক্তব্য রাখেন।

## ২৯ মে ২০২৫ সালের বিক্ষোভ
২০২৫ সালের ২৯ মে কাঠমান্ডুতে আবারও এক বৃহৎ জনসমাবেশ অনুষ্ঠিত হয় হিন্দু রাজতন্ত্র পুনঃপ্রতিষ্ঠার দাবিতে। রাজধানীতে অনুষ্ঠিত এই রাজতন্ত্রপন্থী সমাবেশে হাজার হাজার সমর্থক অংশ নেন। সমাবেশটির নেতৃত্ব দেয় রাষ্ট্রীয় প্রজতন্ত্র পার্টি। বিক্ষোভকারীরা হাতে জাতীয় নেপালি পতাকা নিয়ে বিভিন্ন দিক থেকে শহরের কেন্দ্রে এসে জমায়েত হন। মিছিলে তারা স্লোগান দেয়, “আমাদের রাজা প্রাণের চেয়েও প্রিয় ... রাজা ফিরে এসো, দেশকে রক্ষা করো।”

বিক্ষোভকারীরা বর্তমান সরকারের বিরুদ্ধে অভিযোগ আনে যে, তারা দেশের উন্নয়নে ব্যর্থ হয়েছে, কর্মসংস্থান তৈরি করতে পারেনি এবং জনগণের জীবনযাত্রার মানোন্নয়ন ঘটাতে পারেনি। এর ফলে লাখো তরুণ-তরুণী চাকরির সন্ধানে দেশ ছেড়ে যেতে বাধ্য হচ্ছে। তারা আয়ের জন্য মধ্যপ্রাচ্য, দক্ষিণ কোরিয়া এবং মালয়েশিয়াসহ বিভিন্ন দেশে কাজ করছে। বিক্ষোভকারীরা আরও স্লোগান দেয়, “রাজাকে সিংহাসনে ফিরিয়ে আনো এবং দেশকে রক্ষা করো। আমরা রাজাকে প্রাণের চেয়েও বেশি ভালোবাসি।”

সংবাদমাধ্যমের প্রতিবেদন অনুযায়ী, ওই সমাবেশে অংশগ্রহণকারীর সংখ্যা ২০,০০০-এরও বেশি ছিল। বিক্ষোভকারীরা প্রচলিত ঢাক ও বাদ্যযন্ত্র বাজিয়ে রাজতন্ত্র পুনঃপ্রতিষ্ঠার দাবিতে স্লোগান তোলে।

বিক্ষোভটি অনুষ্ঠিত হয় নেপালের প্রজাতন্ত্র দিবস উপলক্ষে। এদিন রাজতন্ত্রপন্থী সমাবেশের পাশাপাশি বর্তমান প্রধানমন্ত্রী কেপি শর্মা অলির সমর্থকেরা অল্প দূরে প্রজাতন্ত্র দিবস উদযাপন করে ছোট আকারের একটি সমাবেশ আয়োজন করেন।

## ১ জুন ২০২৫ সালের বিক্ষোভ
২৯ মে শুরু হওয়া রাজতন্ত্রপন্থী আন্দোলন ১ জুন ২০২৫ পর্যন্ত চতুর্থ দিনেও অব্যাহত থাকে। সেদিন কাঠমান্ডুর নারায়ণ চৌরে বিক্ষোভ অনুষ্ঠিত হয়। পরে তারা নিরাপত্তা বলয়ের ভেতরে প্রবেশ করে বালুওয়াতার, অর্থাৎ প্রধানমন্ত্রীর সরকারি বাসভবনের দিকে এগোতে চেষ্টা করে এবং সেখানে পুলিশের সঙ্গে তাদের সংঘর্ষ হয়। এর ফলে সাবেক স্বরাষ্ট্রমন্ত্রী কমল থাপাসহ আরও অর্ধডজন রাজতন্ত্রপন্থী সমর্থককে নারায়ণহিতি প্রাসাদ জাদুঘর এলাকার সীমাবদ্ধ অঞ্চল লঙ্ঘনের অভিযোগে গ্রেপ্তার করা হয়।

পুলিশের একজন কর্মকর্তার মতে, প্রায় ১,২০০ রাজতন্ত্রপন্থী সমর্থক প্রজাতন্ত্র ব্যবস্থার বিরুদ্ধে এবং রাজতন্ত্রের পক্ষে স্লোগান দিচ্ছিল নারায়ণহিতি প্রাসাদ জাদুঘরের চারপাশের সীমাবদ্ধ অঞ্চলে। বিক্ষোভকারীরা জানায়, রাজতন্ত্র পুনঃপ্রতিষ্ঠা না হওয়া পর্যন্ত তারা তাদের আন্দোলন চালিয়ে যাবে।

## আরও দেখুন
* ২০২৫-এ নেপাল জেন জি আন্দোলন

## তথ্যসূত্র

বিষয়শ্রেণী:নেপালের রাজতন্ত্র
বিষয়শ্রেণী:নেপালে রাজতন্ত্রবাদ
বিষয়শ্রেণী:নেপালে হিন্দু জাতীয়তাবাদ
বিষয়শ্রেণী:২০২৫-এ নেপাল
বিষয়শ্রেণী:২০২৫-এ প্রতিবাদ
বিষয়শ্রেণী:নেপালে প্রতিবাদ